Document ID: 32007D0687

ΑΠΌΦΑΣΗ ΤΗΣ ΕΠΙΤΡΟΠΉΣ
της 18ης Αυγούστου 2006
με την οποία κηρύσσει μια συγκέντρωση συμβατή με την κοινή αγορά και την εφαρμογή της συμφωνίας για τον ΕΟΧ
(Υπόθεση COMP/M.3848 - Sea-Invest/EMO-EKOM)
[κοινοποιηθείσα υπό τον αριθμό Ε(2006) 3710]
(Το κείμενο στην αγγλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2007/687/ΕΚ)
Στις 18 Αυγούστου 2006, η Επιτροπή εξέδωσε απόφαση για μια υπόθεση συγκέντρωσης βάσει του κανονισμού (ΕΚ) αριθ. 139/2004 της 20ής Ιανουαρίου 2004 για τον έλεγχο των συγκεντρώσεων μεταξύ επιχειρήσεων (κοινοτικός κανονισμός συγκεντρώσεων) (1), και ιδίως το άρθρο 8 παράγραφος 2 του εν λόγω κανονισμού. Το πλήρες κείμενο της απόφασης στη μη εμπιστευτική του μορφή δημοσιεύεται στη γλώσσα στην οποία είναι αυθεντικό στον δικτυακό τόπο της Γενικής Διεύθυνσης Ανταγωνισμού, στην ακόλουθη διεύθυνση: http://ec.europa.eu/comm/competiton/index_en.html
I. ΠΕΡΙΛΗΨΗ
(1)
Η Sea-Invest N.V. («Sea-Invest») είναι ιδιωτική εταιρεία που παρέχει υπηρεσίες τερματικού σταθμού σε ορισμένα λιμάνια στο Βέλγιο, τη Γαλλία, τη Γερμανία, και τη Νότια Αφρική. Η κυριότερη δραστηριότητά της είναι η διαχείριση ξηρών χύδην φορτίων και άλλων φορτίων που δεν είναι τοποθετημένα σε εμπορευματοκιβώτια. Η Sea-Invest ελέγχει μεταξύ άλλων τους ακόλουθους τερματικούς σταθμούς για τη διαχείριση άνθρακα, σιδηρομεταλλεύματος και άλλων ξηρών χύδην φορτίων: ABT στην Αμβέρσα, GCT και CBM στη Γάνδη και Sea-Bulk στην Δουνκέρκη.
(2)
Η Europees Massagoed-Overslagbedrijf BV and Erts- en Kolen Overslagbedrijf B.V. («EMO-EKOM») παρέχει υπηρεσίες τερματικού σταθμού για άνθρακα και σιδηρομετάλλευμα στο Ρότερνταμ. Η EMO διαχειρίζεται τον τερματικό σταθμό οι εγκαταστάσεις του οποίου ανήκουν στην EKOM. Οι υφιστάμενοι μέτοχοι στην EMO-EKOM είναι η ThyssenKrupp Veerhaven BV («TKV»), η RAG Logistic GmbH («RAG»), η HES Beheer NV («HES») και η Manufrance BV («Manufrance»).
(3)
Η TKV είναι ο διαμετακομιστής της ThyssenKrupp Steel για τα λιμάνια του Άμστερνταμ, του Ρότερνταμ και της Αμβέρσας. Διαχειρίζεται υπηρεσίες ρυμουλκών πλοίων και ποταμόπλοιων μέσω του ποταμού Ρήνου έως τις υψικαμίνους του ομίλου στο Ντούιμπουργκ. Η TKV διαχειρίζεται επίσης ένα τερματικό σταθμό άνθρακα και σιδηρομεταλλεύματος στο λιμάνι του Ρότερνταμ, που χρησιμοποιείται αποκλειστικά για τον όμιλο ThyssenKrupp.
(4)
Η HES έχει, εκτός από τη συμμετοχή της στην EMO-EKOM, συμμετοχές σε άλλες επιχειρήσεις που διαχειρίζονται ξηρά φορτία χύδην στα λιμάνια του Ρότερνταμ, του Άμστερνταμ και του Zeeland. Η θυγατρική της EBS διαχειρίζεται άνθρακα, σιδηρομετάλλευμα και άλλα ξηρά φορτία χύδην στο Ρότερνταμ. Ελέγχει επίσης από κοινού τον τερματικό σταθμό RBT για σιδηρομεταλλεύματα, άνθρακα και άλλα ξηρά φορτία χύδην στο Ρότερνταμ και τον τερματικό σταθμό OBA για τη διαχείριση άνθρακα και άλλων ξηρών φορτίων χύδην στο Άμστερνταμ. Περαιτέρω, έχει συμμετοχή στον τερματικό σταθμό OVET για τη διαχείριση άνθρακα, σιδηρομεταλλεύματος και άλλων ξηρών φορτίων χύδην στο Zeeland.
(5)
Η Manufrance έχει, εκτός από τη συμμετοχή της στην EMO-EKOM, πλειοψηφική συμμετοχή στην OVET και την OBA. Είναι θυγατρική της ATIC Services, κοινής επιχείρησης που ελέγχεται από τους ομίλους Total, EDF και Arcelor (ωστόσο, κανένας από τους εν λόγω μετόχους δεν ελέγχει την ATIC Services). Η ATIC Services έχει συμμετοχές σε εταιρείες που προσφέρουν υπηρεσίες σχετικά με την εμπορία άνθρακα, υπηρεσίες υλικοτεχνικής υποδομής για εσωτερικές πλωτές μεταφορές, θαλάσσιες μεταφορές και έλεγχο ποιότητας φορτίων άνθρακα και σιδηρομεταλλεύματος.
(6)
Σύμφωνα με την προτεινόμενη πράξη, η Sea-Invest αποκτά κοινό έλεγχο της EMO-EKOM με αγορά μετοχών μέσω μιας εταιρείας χαρτοφυλακίου SNV από τον σημερινό μέτοχο RAG. Μετά την πράξη, η EMO-EKOM ελέγχεται από κοινού από την Sea-Invest, TKV, την HES και τη Manufrance.
(7)
Η έρευνα αγοράς της Επιτροπής έδειξε ότι η προτεινόμενη συγκέντρωση δεν δημιουργεί ανησυχίες ως προς τον ανταγωνισμό αφού δεν εμποδίζεται ο αποτελεσματικός ανταγωνισμός στην κοινή αγορά ή σε σημαντικό τμήμα της.
II. ΑΙΤΙΟΛΟΓΙΚΗ ΕΚΘΕΣΗ
1. ΣΧΕΤΙΚΕΣ ΑΓΟΡΕΣ ΠΡΟΪΟΝΤΩΝ
(8)
Η Επιτροπή στο παρελθόν πρότεινε ότι η αγορά για υπηρεσίες τερματικού σταθμού (διαχείριση φορτίων και αποθήκευση στα λιμάνια) μπορεί να υποδιαιρεθεί σύμφωνα με τρία κύρια είδη φορτίων: i) παρτίδες εμπορευμάτων (ιδίως εμπορευματοκιβώτια), ii) ξηρά εμπορεύματα χύδην και iii) υγρά εμπορεύματα χύδην. Σε προηγούμενη απόφαση προτεινόταν επίσης η αγορά για υπηρεσίες τερματικού σταθμού για ξηρά φορτία χύδην να υποδιαιρείται περαιτέρω ανάλογα με το είδος προϊόντος. Συνήθως τα ξηρά φορτία χωρίζονται σε διάφορες κατηγορίες: άνθρακας και σιδηρομετάλλευμα, γεωργικά προϊόντα χύδην (π.χ. σπόροι ή δημητριακά) και άλλα ξηρά φορτία χύδην (2). Δεδομένου ότι οι τερματικοί σταθμοί για χύδην αγροτικά προϊόντα δεν ανταγωνίζονται, κυρίως για λόγους ασφάλειας των τροφίμων, με τερματικούς σταθμούς οι οποίοι διαχειρίζονται τα άλλα δύο είδη ξηρών φορτίων χύδην, η έρευνα εστιάστηκε στο αν η διαχείριση άνθρακα και σιδηρομεταλλεύματος αφενός και άλλων ξηρών φορτίων χύδην αφετέρου αποτελούν χωριστές αγορές προϊόντων.
(9)
Ο άνθρακας και το σιδηρομετάλλευμα αποτελούν μείζονα προϊόντα χύδην η διαχείριση των οποίων αφορά μεγάλες ποσότητες για τα οποία η ταχύτητα εκφόρτωσης έχει ζωτική σημασία ενώ η διαχείριση και αποθήκευση δεν απαιτεί ιδιαίτερη προσοχή. Οι εταιρείες που διαχειρίζονται τους τερματικούς σταθμούς, μπορούν να επιλέγουν μεταξύ διαχείρισης άνθρακα και σιδηρομεταλλεύματος και πολλές από αυτές διαχειρίζονται και τα δύο προϊόντα με τον ίδιο εξοπλισμό. Τόσο το σιδηρομετάλλευμα όσο και ο άνθρακας αποθηκεύονται σε υπαίθριους χώρους και βασικά στην ίδια περιοχή, απλώς σε διαφορετικές στοίβες. Επιπλέον, οι πελάτες για τη διαχείριση άνθρακα και σιδηρομεταλλεύματος είναι και στις δύο περιπτώσεις συνήθως τελικοί χρήστες αυτών των προϊόντων, δηλαδή μεγάλες χαλυβουργικές εταιρείες και εταιρείες παραγωγής ηλεκτρισμού. Και τα δύο προϊόντα μεταφέρονται με μεγάλα πλοία και τα προτιμώμενα μέσα μεταφοράς στην ενδοχώρα είναι ειδικά ποταμόπλοια και σε μικρότερο βαθμό ο σιδηρόδρομος.
(10)
Από την άλλη πλευρά, τα άλλα ξηρά εμπορεύματα χύδην απαιτούν διαφορετική διαχείριση δεδομένου ότι συχνά είναι πιο εύθραυστα από τον άνθρακα και το σιδηρομετάλλευμα, η διαχείρισή τους δεν μπορεί να γίνει με τους ταινιόδρομους υψηλής ταχύτητας που χρησιμοποιούνται για τον άνθρακα και το σιδηρομετάλλευμα και σε ορισμένες περιπτώσεις απαιτούν καλυμμένους αποθηκευτικούς χώρους. Επίσης, η μεταφορά και η διαχείριση των άλλων ξηρών εμπορευμάτων χύδην γίνεται με σημαντικά μικρότερους όγκους. Χρησιμοποιούνται πολύ μικρότερα πλοία για τα άλλα ξηρά φορτία χύδην σε σχέση με τον άνθρακα και το σιδηρομετάλλευμα που μπορούν να χρησιμοποιήσουν λιμάνια με πολύ μικρότερο περιορισμό ως προς το βύθισμα. Δεδομένου ότι οι όγκοι είναι μικρότεροι, η μεταφορά στην ενδοχώρα των υπόλοιπων ξηρών εμπορευμάτων χύδην είναι πιο ευέλικτη. Επίσης, οι πελάτες για τα υπόλοιπα ξηρά εμπορεύματα χύδην είναι διαφορετικοί και οι έμποροι και οι εταιρείες υλικοτεχνικής υποδομής διαδραματίζουν σημαντικότερο ρόλο.
(11)
Ακόμα και αν μερικοί μικρότεροι τερματικοί σταθμοί δραστηριοποιούνται τόσο στη διαχείριση άνθρακα και σιδηρομεταλλεύματος αφενός όσο και στα υπόλοιπα ξηρά φορτία χύδην αφετέρου, υπάρχουν ουσιώδεις διαφορές ως προς τη διαχείριση αυτών των δύο κατηγοριών προϊόντων που περιορίζουν την αποτελεσματική και άμεση υποκατάσταση από την πλευρά της προσφοράς. Οι σημαντικοί πελάτες άνθρακα και σιδηρομεταλλεύματος επιβεβαίωσαν επίσης ότι δεν θεωρούν τους άλλους τερματικούς σταθμούς ξηρών φορτίων ως βιώσιμες εναλλακτικές λύσεις λόγω της έλλειψης αποθηκευτικών χώρων και της αδυναμίας ταχείας φόρτωσης και εκφόρτωσης μεγάλων φορτίων.
(12)
Ενόψει των παραπάνω, η απόφαση καταλήγει ότι η διαχείριση άνθρακα και σιδηρομεταλλεύματος αντιπροσωπεύει χωριστή αγορά από τη διαχείριση άλλων ξηρών φορτίων.
(13)
Επιπλέον, η Επιτροπή στο παρελθόν έκανε διάκριση μεταξύ των αγορών για υπηρεσίες τερματικού σταθμού μεταφορών στην ενδοχώρα (3) αφενός και μεταφόρτωση (4) αφετέρου. Η διάκριση αυτή επιβεβαιώθηκε και στην παρούσα περίπτωση. Συνεπώς, το σχέδιο απόφασης στο πλαίσιο της σχετικής αγοράς προϊόντων ορίζει ότι οι υπηρεσίες τερματικού σταθμού για μεταφορές στην ενδοχώρα άνθρακα και σιδηρομεταλλεύματος είναι χωριστές από τις υπηρεσίες τερματικού σταθμού για τη μεταφόρτωση άνθρακα και σιδηρομεταλλεύματος.
2. ΣΧΕΤΙΚΕΣ ΓΕΩΓΡΑΦΙΚΕΣ ΑΓΟΡΕΣ
(14)
Στην απόφαση που ελήφθη βάσει του άρθρου 6 παράγραφος 1 στοιχείο γ), η Επιτροπή έκρινε ότι η σχετική γεωγραφική αγορά εκτείνεται στο σύνολο των λιμανιών της ζώνης ARA (δηλαδή Αμβέρσα, Ρότερνταμ, Άμστερνταμ, Ζεελάνδη) ή, εναλλακτικά, μπορεί να περιορισθεί στο λιμάνι της Αμβέρσας, αφενός και στα ολλανδικά λιμάνια (Ρότερνταμ, Άμστερνταμ, Ζεελάνδη) αφετέρου. Έτσι, η διεξοδική έρευνα εστιάστηκε στην υποκαταστισιμότητα μεταξύ του τερματικού σταθμού ABT της Sea-Invest στην Αμβέρσα (καθώς και στους τερματικούς της σταθμούς στη Γάδη και στην Δουνκέρκη) και της EMO-EKOM καθώς και άλλων τερματικών σταθμών σε ολλανδικά λιμάνια.
(15)
Οι τερματικοί σταθμοί άνθρακα και σιδηρομεταλλεύματος έχουν τρεις κύριες ομάδες πελατών: παραγωγούς χάλυβα, παραγωγούς ηλεκτρισμού και εμπόρους. Όταν αποφασίζει σχετικά με τη χρήση ενός τερματικού σταθμού, ο πελάτης πρέπει να λάβει υπόψη ολόκληρη την αλυσίδα υλικοτεχνικής υποδομής ώστε να βελτιστοποιήσει το συνολικό κόστος της σχετικά με την εισαγωγή άνθρακα και σιδηρομεταλλεύματος. Η έρευνα αγοράς έδειξε ότι κάτι τέτοιο συνεπάγεται σημαντικούς περιορισμούς ως προς την τελική επιλογή για ένα τερματικό σταθμό. Τα σημαντικότερα στοιχεία κόστους της αλυσίδας υλικοτεχνικής υποδομής εκτός από τη διαχείριση του τερματικού σταθμού και την αποθήκευση είναι οι θαλάσσιοι ναύλοι και η μεταφορά στην ενδοχώρα. Τα τέλη διαχείρισης και αποθήκευσης του τερματικού σταθμού αντιπροσωπεύουν μόνο περίπου 10-15 % του συνολικού κόστους υλικοτεχνικής υποδομής. Το σχετικά χαμηλό ποσοστό των τελών τερματικού σταθμού καθιστά μια αλλαγή ακόμη και σε περίπτωση αύξησης των τιμολογίων των τερματικών σταθμών κατά 10 % ή και 15 % μη πιθανή, δεδομένου ότι η επιλογή του λιμανιού και του τερματικού σταθμού εκφόρτωσης καθορίζεται από σημαντικότερα στοιχεία κόστους -τους θαλάσσιους ναύλους και το κόστος της μεταφοράς στην ενδοχώρα- καθώς και άλλους ειδικούς παράγοντες για κάθε πελάτη.
(16)
Συνεπώς, η απόφαση αναλύει κατά πρώτο λόγο τα σημαντικότερα στοιχεία του συνολικού κόστους υλικοτεχνικής υποδομής για την εισαγωγή άνθρακα και σιδηρομεταλλεύματος. Επιπλέον, η απόφαση συνοψίζει τα αποτελέσματα της διεξοδικής έρευνας σχετικά με τις δυνατότητες μεμονωμένων πελατών της Sea-Invest, της EMO-EKOM και άλλων τερματικών σταθμών να αλλάξουν από την Αμβέρσα (ή τη Γάνδη και τη Δουνκέρκη) αφενός στο Ρότερνταμ και άλλα ολλανδικά λιμάνια αφετέρου.
(17)
Οι θαλάσσιοι ναύλοι είναι, για την πλειονότητα των πελατών, ο σημαντικότερος παράγοντας που επηρεάζει το κόστος ενός συγκεκριμένου τερματικού σταθμού. Συνήθως είναι οικονομικότερη η χρήση των κατά το δυνατόν μεγαλύτερων πλοίων ανοικτής θάλασσας για το θαλάσσιο τμήμα της μεταφοράς άνθρακα και αυτό ισχύει ακόμη περισσότερο για το σιδηρομετάλλευμα. Ωστόσο, η επιλογή ενός σκάφους συγκεκριμένου μεγέθους περιορίζεται από το βύθισμα των λιμανιών. Η έρευνα αγοράς επιβεβαίωσε ότι στην Αμβέρσα υπάρχει μεγαλύτερος περιορισμός βυθίσματος σε σχέση με το Ρότερνταμ και άλλα λιμάνια της ζώνης ARA και ότι συνεπώς τα μεγάλα πλοία (χωρητικότητας γύρω στους 140 000 dwt) δεν μπορούν να εισέλθουν στο λιμάνι της Αμβέρσας με πλήρες φορτίο. Αντίθετα, τα μεγάλα αυτά πλοία μεταφέρουν το 79 % του άνθρακα και ακόμη και το 93 % του σιδηρομεταλλεύματος που εκφορτώνεται στο λιμάνι του Ρότερνταμ. Η ποσοτική ανάλυση του κόστους των θαλάσσιων μεταφορών επιβεβαίωσε τη σημασία του βυθίσματος και τη σχετική σημασία του συνεπαγόμενου μειονεκτήματος κόστους του τερματικού σταθμού ABT σε σχέση με τον τερματικό σταθμό EMO-EKOM. Στην περίπτωση άνθρακα που μεταφέρεται από προέλευση χωρίς περιορισμό βυθίσματος (που αντιπροσωπεύει πάνω από 70 % όλου του άνθρακα που εκφορτώνεται στη ζώνη ARA), η διαφορά του ναύλου μεταξύ της Αμβέρσας και του Ρότερνταμ ανέρχεται κατά μέσο όρο σε περίπου 50 % του τέλους διαχείρισης. Το γεγονός αυτό καθιστά την αλλαγή λόγω αύξησης του τέλους κατά 10 % μη πιθανή.
(18)
Το κόστος μεταφοράς στην ενδοχώρα μπορεί να επηρεάσει επίσης σημαντικά την επιλογή ενός συγκεκριμένου τερματικού σταθμού, ανάλογα με την γεωγραφική θέση των πελατών. Η σύγκριση του μέσου κόστους μεταφοράς στην ενδοχώρα για διάφορες περιοχές από την Αμβέρσα και το Ρότερνταμ δείχνει ότι η Αμβέρσα είναι σημαντικά φθηνότερη ιδίως για το Βέλγιο και σε κάποιο βαθμό για τη Βόρεια Γαλλία. Από την άλλη πλευρά, το Ρότερνταμ είναι φθηνότερο για τη Γερμανία - Ruhrgebiet, Γερμανία - Saarland, Νότια Γερμανία και σε κάποιο βαθμό για τις Κάτω Χώρες. Η διαφορά κόστους μεταξύ της Αμβέρσας και το Ρότερνταμ, για τις περιοχές αυτές εκτείνεται μεταξύ 20 % και 50 % του μέσου τέλους για τους τερματικούς σταθμούς. Το γεγονός αυτό περιορίζει τα οικονομικά κίνητρα για τους πελάτες να αλλάξουν από την Αμβέρσα στο Ρότερνταμ λόγω αύξησης του τέλους για τον τερματικό σταθμό κατά 10 %. Ευθυγραμμίζεται επίσης με τα επιχειρήματα της Sea-Invest και των συμμετεχόντων στην έρευνα σχετικά με το ότι η Αμβέρσα και το Ρότερνταμ σε μεγάλο βαθμό εξυπηρετούν διαφορετικές ενδοχώρες και ότι η επιλογή του τερματικού σταθμού προκαθορίζεται σε μεγάλο βαθμό από τη γεωγραφική θέση του πελάτη.
(19)
Επιπλέον, η απόφαση αναλύει τις τιμές των υπηρεσιών τερματικού σταθμού στην ABT και στην EMO-EKOM που καταβάλλουν οι πελάτες οι οποίοι βρίσκονται σε διάφορες γεωγραφικές περιοχές. Φάνηκε τόσο για την ABT όσο και την EMO-EKOM ότι δεν υπάρχουν συγκεκριμένες περιοχές στις οποίες οι πελάτες να πληρώνουν σημαντικότερες ή υψηλότερες τιμές σε σχέση με άλλες περιοχές. Αυτό φαίνεται να δείχνει ότι δεν υπάρχουν συγκεκριμένες περιοχές όπου οι ανταγωνιστικές πιέσεις μεταξύ των τερματικών σταθμών είναι ιδιαίτερα ισχυρές. Η ανάλυση των τιμών των τερματικών σταθμών, έδειξε επίσης ότι οι τιμές διαφέρουν σημαντικά μεταξύ μεμονωμένων πελατών τόσο για την ABT όσο και για την EMO-EKOM.
(20)
Ως προς την ιδιαίτερη κατάσταση για κάθε μια από τις ομάδες πελατών που προαναφέρθηκαν, η απόφαση συνοψίζει τους τερματικούς σταθμούς που χρησιμοποιούνται από μεμονωμένες ομάδες πελατών που είναι εγκατεστημένοι σε διάφορες περιοχές και τις πραγματικές δυνατότητές τους να αλλάξουν τερματικό σταθμό. Η ανάλυση αυτή βασίζεται στις απαντήσεις των πελατών σε λεπτομερή ερωτηματολόγια καθώς και σε συνεντεύξεις που πραγματοποιήθηκαν με ορισμένους πελάτες. Όλοι οι πελάτες έδωσαν ιδιαίτερη έμφαση στο ότι η επιλογή του τερματικού σταθμού καθορίζεται σε μεγάλο βαθμό από το κόστος του ναύλου και το κόστος της μεταφοράς στην ενδοχώρα. Επιπλέον, υπάρχουν πολλοί άλλοι παράγοντες που καθορίζουν και περιορίζουν την επιλογή των τερματικών σταθμών για κάθε πελάτη, όπως η συμμετοχή σε υπηρεσίες μεταφοράς παρτίδων εμπορευμάτων (5), η συμμετοχή σε συμπληρωματικές υπηρεσίες και η αποθηκευτική ικανότητα των τερματικών σταθμών, ο κίνδυνος συμφορήσεων, ο αριθμός και η γεωγραφική θέση των πελατών, η πρόσβαση και η καταλληλότητα πλωτών ή σιδηροδρομικών συνδέσεων, η ασφάλεια του εφοδιασμού (σε περιόδους χαμηλής στάθμης του Ρήνου) ή η ύπαρξη μακροπρόθεσμων συμβάσεων με παρόχους υπηρεσιών μεταφοράς στην ενδοχώρα.
(21)
Η ανάλυση αυτή επιβεβαίωσε ότι η δυνατότητα υποκατάστασης μεταξύ του τερματικού ABT και του τερματικού EMO-EKOM είναι πολύ περιορισμένη. Βάσει της έρευνας αγοράς, η απόφαση ποσοτικοποιεί τις σημερινές δυνατότητες υποκατάστασης: οι όγκοι για τους οποίους η ABT μπορεί να υποκαταστήσει την EMO-EKOM είναι οριακή σε σχέση με το συνολικό όγκο της EMO-EKOM (κάτω από 5 %). Οι όγκοι αυτοί δεν ασκούν ανταγωνιστική πίεση στην EMO-EKOM, ιδίως δεδομένου ότι οι σημαντικότεροι πελάτες δεν σκοπεύουν να αλλάξουν τερματικό σταθμό. Οι όγκοι για τους οποίους η EMO-EKOM μπορεί να υποκαταστήσει την ABT είναι επίσης μικροί σε σχέση με τον όγκο που διακινεί η ABT (κάτω από 10 %). Οι όγκοι αυτοί ασκούν πολύ περιορισμένη ανταγωνιστική πίεση στην ABT, ιδίως επειδή οι σημαντικότεροι πελάτες της ABT δεν σκοπεύουν να αλλάξουν τερματικό σταθμό.
(22)
Τα παραπάνω στηρίζουν το συμπέρασμα ότι τα λιμάνια Ρότερνταμ/Άμστερνταμ/Zeeland αποτελούν χωριστή γεωγραφική αγορά σε σχέση με τα λιμάνια Αμβέρσα/Γάνδη/Δουνκέρκη (6). Οι όροι του ανταγωνισμού δεν είναι ίδιοι στις δύο αυτές περιοχές. Ωστόσο, υπάρχει κάποιος περιορισμένος παρυφιακός ανταγωνισμός μεταξύ αυτών των γεωγραφικών αγορών. Αυτός ο παρυφιακός ανταγωνισμός αφορά κυρίως όγκους που διακινούν έμποροι.
(23)
Από την άλλη πλευρά, σε ότι αφορά τη μεταφόρτωση άνθρακα και σιδηρομεταλλεύματος, η σχετική γεωγραφική αγορά μπορεί να είναι ευρύτερη, και να καλύπτει όλα τα σημαντικά λιμάνια από το Γκότενμπουργκ ως τη Χάβρη περιλαμβανομένων των βρετανικών και ιρλανδικών λιμανιών.
3. ΕΚΤΙΜΗΣΗ ΑΠΟ ΑΠΟΨΗ ΑΝΤΑΓΩΝΙΣΜΟΥ
1. Υπηρεσίες τερματικού σταθμού για μεταφορά στην ενδοχώρα άνθρακα και σιδηρομεταλλεύματος
α) Μονομερή αποτελέσματα
i) Ενίσχυση της δεσπόζουσας θέσης της ABT στην Αμβέρσα
(24)
Η ABT κατέχει δεσπόζουσα θέση στην αγορά της Αμβέρσας (μερίδιο αγοράς 100 %) σε ότι αφορά τις υπηρεσίες τερματικού σταθμού για μεταφορά στην ενδοχώρα άνθρακα και σιδηρομεταλλεύματος (7) όπου αντιμετωπίζει μόνο παρυφιακό ανταγωνισμό. Η απόφαση αναλύει αν η Sea-Invest έχει τη δυνατότητα και τα κίνητρα για να χρησιμοποιήσει τον κοινό έλεγχο της EMO-EKOM ώστε να περιορίσει ή να εξαλείψει τον παρυφιακό αυτό ανταγωνισμό. Ο κοινός έλεγχος της EMO-EKOM θα παρέχει στην Sea-Invest τη δυνατότητα άσκησης βέτο (αλλά όχι καθορισμού) για στρατηγικές αποφάσεις, ιδίως σχετικά με τα επιχειρηματικά σχέδια και τον προϋπολογισμό, το διορισμό διευθυντικών στελεχών ή μείζονες επενδύσεις. Η συμμετοχή στο διοικητικό συμβούλιο της παρέχει επίσης γενικές πληροφορίες σχετικά με την επιχειρηματική πολιτική της EMO-EKOM και τον στρατηγικό της σχεδιασμό.
(25)
Ωστόσο, οι εξουσίες αυτές δεν ενισχύουν τη θέση της Sea-Invest δεδομένου ότι οι παρυφιακοί πελάτες μπορούν να χρησιμοποιήσουν εναλλακτικούς τερματικούς σταθμούς. Η διεξοδική έρευνα επιβεβαίωσε ότι κανείς από τους παρυφιακούς πελάτες της ABT δεν εξαρτάται αποκλειστικά από την EMO-EKOM. Αντίθετα, οι περισσότεροι από τους εν λόγω πελάτες ανέφεραν άλλους τερματικούς σταθμούς, π.χ. τον OBA και Rietlanden στο Άμστερνταμ, και το RBT στο Ρότερνταμ, ως καλύτερες δυνατές εναλλακτικές λύσεις σε σχέση με την ABT. Κατά τον ίδιο τρόπο, οι παρυφιακοί πελάτες που μπορούν να αλλάξουν από την EMO-EKOM στην ABT επιβεβαίωσαν ότι διαθέτουν περισσότερες και καλύτερες εναλλακτικές λύσεις, ιδίως άλλους τερματικούς σταθμούς στο Ρότερνταμ, και το Άμστερνταμ. Δεδομένων των περιορισμένων όγκων που διακινούν οι παρυφιακοί πελάτες, οι εν λόγω τερματικοί σταθμοί διαθέτουν την απαραίτητη ικανότητα για την απορρόφηση αυτών των ποσοτήτων.
(26)
Επιπλέον, η έρευνα έδειξε ότι η Sea-Invest δεν διαθέτει κανένα κίνητρο ώστε να χρησιμοποιήσει τη δυνατότητα άσκησης βέτο για να εμποδίσει συγκεκριμένες αποφάσεις ώστε να επιχειρήσει να περιορίσει περαιτέρω την περιορισμένη ανταγωνιστική πίεση από την EMO-EKOM. Λαμβανομένων υπόψη των περιορισμένων όγκων που διακινούν οι παρυφιακοί πελάτες και του γεγονότος ότι η EMO-EKOM εστιάζεται στις αυξανόμενες εισαγωγές άνθρακα στη Γερμανία, το κόστος ενός τέτοιου βέτο για την Sea-Invest δεν θα αντισταθμιζόταν από τα πλεονεκτήματά του.
ii) Μονομερής αύξηση τιμών της EMO-EKOM
(27)
Μια άλλη πιθανότητα παρακώλυσης του ανταγωνισμού αφορά τα μονομερή αποτελέσματα της πράξης που θα παρείχαν στην EMO-EKOM τη δυνατότητα και τα κίνητρα να αυξήσει τις τιμές. Ένα τέτοιο μονομερές αποτέλεσμα θα ήταν δυνατόν αν, πριν τη συγχώνευση i) η Sea-Invest αντιπροσώπευε ανταγωνιστικούς περιορισμούς για την EMO-EKOM παρακωλύοντάς την από το να αυξήσει τις τιμές και ii) η συγκέντρωση καταργούσε ή εξασθενούσε ουσιωδώς τους ανταγωνιστικούς αυτούς περιορισμούς στην EMO-EKOM. Η διεξοδική έρευνα απέδειξε ότι δεν πληρούται καμία από αυτές τις δύο προϋποθέσεις.
(28)
Πρώτον, η EMO-EKOM και η Sea-Invest δραστηριοποιούνται σε διαφορετικές γεωγραφικές αγορές και οποιοιδήποτε πιθανοί περιορισμοί ασκούνται από τους τερματικούς σταθμούς της Sea-Invest στην EMO-EKOM περιορίζονται σε λιγότερο από 5 % του συνολικού όγκου τον οποίο διαχειρίζεται η EMO-EKOM. Επιπλέον, οι πελάτες της EMO-EKOM αναφέρουν συνήθως ως πιθανά υποκατάστατα άλλους τερματικούς σταθμούς στο Ρότερνταμ ή το Άμστερνταμ, ιδιαίτερα το OBA ή το Rietlanden. Δεύτερον, ακόμη και αν υπήρχαν ανταγωνιστικοί περιορισμοί από τους τερματικούς σταθμούς της Sea-Invest στην EMO-EKOM, είναι ελάχιστα πιθανό η απόκτηση ποσοστού με το οποίο ασκείται κοινός έλεγχος να εξασθενήσει ουσιωδώς τους περιορισμούς αυτούς. Η Sea-Invest δεν θα είχε κίνητρα για να χαλαρώσει τον ανταγωνισμό της ABT έναντι της EMO-EKOM αφού θα χρειαζόταν να προσελκύσει φορτία στην Αμβέρσα εφόσον, αντίθετα με το Ρότερνταμ, δεν θα αποκόμιζε σημαντικά κέρδη από τις αυξημένες εισαγωγές άνθρακα στη Γερμανία.
(29)
Έτσι, η πράξη δεν δημιουργεί ανησυχίες ως προς τον ανταγωνισμό λόγω μονομερών αποτελεσμάτων από την ενδυνάμωση της δεσπόζουσας θέσης της Sea-Invest ή της πιθανότητας να αυξήσει τις τιμές η EMO-EKOM.
β) Συντονισμένα αποτελέσματα
(30)
Το άρθρο 6 παράγραφος 1 στοιχείο γ) της απόφασης εντόπιζε ως πιθανή πηγή ανησυχίας για τον ανταγωνισμό το συντονισμό της συμπεριφοράς μεταξύ της Sea-Invest και της EMO-EKOM καθώς και άλλων τερματικών σταθμών (OBA, EBS, RBT, OVET) που ελέγχουν οι μέτοχοι της EMO-EKOM λόγω των διαρθρωτικών δεσμών μεταξύ της Sea-Invest και της EMO-EKOM, της HES και της Manufrance. Ωστόσο, λαμβάνοντας υπόψη τις γεωγραφικές αγορές που ορίστηκαν παραπάνω, οι τερματικοί σταθμοί που ελέγχουν η Sea-Invest αφενός και η ΕΜΟ-EKOM και οι άλλοι τερματικοί σταθμοί που ελέγχουν η HES και η Manufrance αφετέρου δραστηριοποιούνται σε χωριστές αγορές. Συνεπώς, ο αντιανταγωνιστικός συντονισμός της συμπεριφοράς τους λόγω της πράξης δεν είναι πιθανός λαμβανομένων υπόψη των ελάχιστων ανταγωνιστικών περιορισμών μεταξύ τους.
(31)
Στο βαθμό που υπάρχει παρυφιακός ανταγωνισμός μεταξύ της ABT και άλλων τερματικών σταθμών στη ζώνη ARA, η διεξοδική έρευνα δεν ανέδειξε στοιχεία ότι η πράξη μπορεί να οδηγήσει σε συντονισμένα αποτελέσματα. Η έρευνα έδειξε ότι η διαχείριση των τερματικών σταθμών είναι μάλλον ανεξάρτητη ως προς την επιχειρησιακή λειτουργία τους, περιλαμβανομένης της τιμολογιακής πολιτικής για μεμονωμένους πελάτες ή των σχεδίων επέκτασης. Οποιοσδήποτε συντονισμός είναι επίσης λιγότερο πιθανός λόγω του γεγονότος ότι οι μέτοχοι της EMO-EKOM εξακολουθούν να είναι μάλλον ανομοιογενείς ως προς το εύρος των δραστηριοτήτων τους και της καθετοποιήσής τους. Η διαφάνεια της αγοράς σχετικά με τις τιμές που έχουν συμφωνηθεί σε διαπραγματεύσεις με μεμονωμένους πελάτες είναι περιορισμένη. Λόγω ιδιαιτεροτήτων κάθε συγκεκριμένου πελάτη σχετικά με τη γεωγραφική του θέση, οι υπηρεσίες τερματικού σταθμού δεν μπορούν να θεωρηθούν ομοιογενείς. Ακόμη, η διεξοδική έρευνα δεν ανέδειξε στοιχεία σχετικά με την ύπαρξη αξιόπιστου ανατρεπτικού μηχανισμού. Τέλος, και οι δύο άλλοι ανταγωνιστές (ιδιαίτερα το Rietlanden) καθώς και οι μεγάλοι πελάτες αντιπροσωπεύουν σημαντικούς περιορισμούς που θα μπορούσαν να ανατρέψουν τα αναμενόμενα αποτελέσματα του συντονισμού.
(32)
Λαμβάνοντας υπόψη τα παραπάνω, η πράξη δεν δημιουργεί ανησυχίες για τον ανταγωνισμό λόγω συντονισμένων αποτελεσμάτων μεταξύ της Sea-Invest, της EMO-EKOM, της HES και της Manufrance.
γ) Άρθρο 2 παράγραφος 4
(33)
Η έρευνα αγοράς επιβεβαίωσε επίσης ότι η πράξη δεν οδηγεί σε συντονισμό μεταξύ της Sea-Invest, της HES και της Manufrance στην αγορά για υπηρεσίες τερματικών σταθμών για άλλα ξηρά φορτία χύδην. Δεν υπάρχουν ενδείξεις ότι η είσοδος της Sea-Invest ως μετόχου στον τερματικό σταθμό άνθρακα και σιδηρομεταλλεύματος EMO-EKOM θα μπορούσε να οδηγήσει σε συντονισμό με την HES και την Μanufrance για άλλα ξηρά φορτία χύδην. Επιπλέον, υπάρχουν ορισμένοι ανεξάρτητοι τερματικοί σταθμοί που διαχειρίζονται άλλα ξηρά φορτία χύδην στη ζώνη ARA.
2. Υπηρεσίες τερματικού σταθμού για μεταφόρτωση άνθρακα και σιδηρομεταλλεύματος
(34)
Η απόφαση καταλήγει στο συμπέρασμα ότι η πράξη δεν δημιουργεί ανησυχίες για τον ανταγωνισμό στην αγορά υπηρεσιών τερματικού σταθμού για τη μεταφόρτωση άνθρακα και σιδηρομεταλλεύματος λαμβάνοντας υπόψη τους περιορισμένους όγκους που μεταφορτώνονται από την Sea-Invest και την EMO-EKOM και της παρουσίας πολλαπλών εναλλακτικών τερματικών σταθμών.
4. ΣΥΜΠΕΡΑΣΜΑ
(35)
Η απόφαση καταλήγει στο συμπέρασμα ότι η σχεδιαζόμενη συγκέντρωση δεν θα δημιουργήσει προβλήματα ανταγωνισμού συνεπεία των οποίων θα παρακωλυόταν σημαντικά ο αποτελεσματικός ανταγωνισμός στην κοινή αγορά ή σε σημαντικό τμήμα αυτής.
(36)
Συνεπώς, η Επιτροπή κηρύσσει την κοινοποιηθείσα πράξη συμβατή με την κοινή αγορά και τη συμφωνία για τον ΕΟΧ, σύμφωνα με το άρθρο 8 παράγραφος 1 του κανονισμού συγκεντρώσεων και το άρθρο 57 της συμφωνίας για τον ΕΟΧ.

Labels: 3
8
4
14